৫ মে স্কুল থেকে ফিরে খেলতে চলে গিয়েছিল স্বপ্না। নয়াদিল্লির ভারত নগরের সর্বোদয়া কন্যা বিদ্যালয়ে অষ্টম শ্রেণিতে পড়ত সে। খেলতে খেলতেই সে অসুস্থ হয়ে পড়ে। প্রচণ্ড পেট ব্যাথা এবং অচৈতন্য অবস্থায় স্থানীয় হাসপাতালে ভর্তিও করানো হয়। কিন্তু, স্বপ্নার শারীরিক অবস্থা খারাপ হওয়ায় তাকে বরা হিন্দু রাও হাসপাতালে স্থানান্তরিত করা হয়। রবিবার রাতে সেখানেই মৃত্যু হয় স্বপ্নার। 
এরপরই স্কুলের বিরুদ্ধে গাফিলতির অভিযোগ থানায় এফআইআর করেছেন স্বপ্নার বাবা-মা। তাঁদের অভিযোগ, ৪ মে স্কুলে স্বপ্নাকে ১৬টি আয়রন ট্যাবলেট দেওয়া হয়েছিল। প্রত্যেক ছাত্রীরই শিক্ষিকার সামনে সপ্তাহে একটি করে ট্যাবলেট খাওয়ার কথা। কিন্তু, স্বপ্না তার এক বান্ধবীর সঙ্গে বাজি রেখে একসঙ্গে ১৬টি আয়রন ট্যাবলেটই খেয়ে নেয়। স্বপ্নার এই আয়রন ট্যাবলেট খাওয়ার কথা তার বাবা-মা জানত না। কিন্তু, এরপর থেকেই স্বপ্না বাড়িতে এসে অস্বাভাবিক ‘ব্লিডিং’-এর কথা জানায়। স্কুলের শিক্ষিকারা মনে করেছিলেন স্বপ্নার হয়তে ‘পিরিয়ডস’ নিয়ে কিছু  সমস্যা হয়েছিল। তাই শিক্ষিকারা স্বপ্নাকে বাড়ি পাঠিয়ে দেন।   
চিকিৎসক জানিয়েছেন, স্বপ্নার পাকস্থলিতে একাধিক আয়রন ট্যাবলেট পাওয়া গিয়েছে। এর ফলে জন্ডিসে আক্রান্ত হয়েছিল সে। এছাড়াও, স্বপ্নার পেটে আলসার ও গ্যাস্ট্রাটাইটিস পাওয়া গিয়েছে। এই সব মিলিয়েই লিভার অকেজো হয়ে মৃত্যু হয় স্বপ্নার। 
গোটা ঘটনায় তদন্তের নির্দেশ দিয়েছেন দিল্লির শিক্ষামন্ত্রী মনীশ শিশোদিয়া। এইমস-এর এক চিকিৎসকের মতে, সপ্তাহে একটি করে আয়রন ট্যাবলেট নেওয়া উচিত। সেখানে একাধিক আয়রন ট্যাবলেট খেয়ে নেওয়া গাফিলতি ছাড়া আর কিছুই নয়।